JayJayThrowThrow/commonwealth-wiki-mix huggingface dataset:
Wehrmacht

Die Wehrmacht (Duits: [ˈveːɐ̯maxt] , letterlik: "Weermag") was die naam van die gewapende magte van Nazi-Duitsland van 1935 tot 1946. Tydens die Tweede Wêreldoorlog het die Wehrmacht bestaan uit die Duitse Leër, die mariene (Kriegsmarine), die lugmag (Luftwaffe), en die de facto-Waffen-SS.

Voor die opkoms van die Nasionaal-Sosialistiese Duitse Werkersparty (NSDAP) was die term Wehrmacht as 'n algemene term gebruik om na die gewapende magte van die nasie te verwys en gebruik as die "tuisverdediging" van die meer algemene Streitmacht. Daar sou bv. na die Suid-Afrikaanse Leër verwys word as die Südafrikanische Wehrmacht. Artikel 47 van die Weimar Grondwet van 1919 verklaar dat "Der Reichspräsident hat den Oberbefehl über die gesamte Wehrmacht des Reiches" (betekenis: "Die Rykspresident het die opperbevel oor alle gewapende magte in die Ryk"). Ter onderskeiding was die term Reichswehr oor die algemeen gebruik om die Duitse Leër te identifiseer.

In 1935 is die Reichswehr hernoem na die Wehrmacht. Na die Tweede Wêreldoorlog en na die Geallieerde besetting van Duitsland is die Wehrmacht ontbind. Na die hermilitarisering van Wes-Duitsland in 1955 was die nuwe leër bekend as die Bundeswehr. Oos-Duitsland se leër, formeel gestig in 1956, was bekend as die Nationale Volksarmee. Na Oos-Duitsland met Wes-Duitsland herenig is in 1990 het 'n groot deel van die Volksarmee se eiendom en sommige van sy personeel aan die Bundeswehr behoort.

Dus verwys die term Wehrmacht gewoonlik na die Duitse leër tydens die Derde Ryk-era en die Tweede Wêreldoorlog.


Kategorie:Nazi-Duitsland
Kategorie:Duitse weermag
Helpmekaar-kollege

Helpmekaar Kollege is 'n Afrikaanse privaat hoërskool in die voorstad Braamfontein in Johannesburg. Sowat 1400 leerders gaan tans hier skool. Dit was die eerste Afrikaanse privaat hoërskool in Suid-Afrika.

Helpmekaar het drie "Huise": Empire (genoem na Empireweg), Melle (genoem na Mellestraat) en Smuts (genoem na Jan Smutsweg) - die drie strate wat die skool omring. Helpmekaar was die eerste Afrikaanse hoërskool in Johannesburg.
Geskiedenis

duimnael|links|Piet Dreyer by die Helpmekaar Kollege in 1963. Piet was in standerd sewe en 14 jaar oud.
Helpmekaar het begin as Hoërskool Helpmekaar in 1921. Die skool is vier jaar lank in nie-permanente geboue gehuisves, totdat die huidige skoolgebou in September 1925 voltooi en in gebruik geneem is.

In 1941 het die meisieskool, Hoër Meisieskool Helpmekaar, vanaf die Hoër Seunskool Helpmekaar geskei.

In 1993 privatiseer die skool en smelt die seuns en meisies weer saam, om Helpmekaar-kollege te vorm - die eerste Afrikaanse privaat hoërskool in die land. In 2025 was die jaarlikse skoolgeld R101 860, betaalbaar in 11 maandelikse paaiemente van R9 260 of eenmalig R R96 700.
Kampus

Helpmekaar is geleë in Parktown, Johannesburg op die hoek van Mellestraat en Empireweg. Die skool bestaan uit die hoofgebou, die Towers, die terasse, die Westeklasse en DI Hub (Digitale Innovasie Hub). Buiten dit het die skool ook 'n rugbyveld, drie tennisbane/netbalbane, twee sale, 'n swembad, 'n Odeon, 'n kondisioneringsentrum en 'n koshuis. Wits-Universiteit se sportgronde word gebruik.
Kurrikulum

Helpmekaar volg die IEB kurrikulum en lewer tans ook ander akademiese geleenthede waaronder die SAT (Standardised Aptitude Tests) - 'n Amerikaanse kollegetoelatingseksamen. Vakke wat aangebied word sluit in:

* Afrikaans Eerste Taal
* Engels Eerste Taal
* Engels Eerste Addisionele Taal
* Gevorderde Afrikaans
* Gevorderde Engels
* Wiskunde
* Wiskundige geletterdheid
* Gevorderde Wiskunde
* Lewensoriëntering
* Lewenswetenskap
* Aardrykskunde
* Geskiedenis
* Rekeningkunde
* Besigheidstudies
* Ekonomie
* Inligtingstegnologie
* Toerisme
* Spaans
* Duits
* Frans
* Musiek
* Visuele kunste
* Drama
* Ingenieursgrafika en -ontwerp
* Tegniese tekeninge
Beroemde Helpies

* Hannah Borthwick, aktrise
* Kate Borthwick, musikant, sanger, aktrise
* Mimi Coertse, operasangeres
* Deon Coetzee, akteur
* Eon de Vos, akteur, aanbieder, vlieënier
* Marianne Fassler (Van der Wat), modeontwerper
* Tertia Flemming, kampvegter vir beter bejaardesorg
* Odile Harington, geheime militêre agent
* Barrie Hough, skrywer
* Marius Kloppers, ekonoom
* Dawie Kriel, klassikus
* Ben Kruger, akteur
* Gert Potgieter, sanger
* Harald Richter, operasanger, akteur, media eienaar
* P.J. Schoeman, skrywer
* Rika Sennett, aktrise, televisie aanbieder
* Min Shaw, sangeres
* Christiaan Gerhardus Snyman, HUB van Instituut vir Munisipale Tesouriers
Lees ook

*Helpmekaar Studiefonds
Verwysings

Kategorie:Geboue en strukture in Johannesburg
Kategorie:Skole in Gauteng
Sportvriende Siegen

duimnael|links|430px| Die Leimbachstadion, Siegen

Sportvriende Siegen is 'n Duitse sokkerklub uit die stad Siegen in Noord-Rynland-Wesfale.

Die sportklub TV Jahn Siegen is in 1879 gestig en in 1899 het die klub 'n sokkerafdeling, FC Jahn Siegen, gekry. In 1920 het die klub vir die 3de keer deelgeneem aan die eindronde om die Duitse kampioenskap en die kwarteindronde gehaal. In 1923 het die klub met Sportverein 07 Siegen saamgesmelt en sy huidige naam aangeneem.

In die 2005/06-seisoen het Siegen die eerste keer ooit in die 2. Bundesliga meegeding, maar het laaste geëindig en is weer gerelegeer.

Die klub het 'n baie suksesvolle vroue-sokkerafdeling gehad (wat in 1997 deur TSV Siegen oorgeneem is) wat in die vroeë 1990’s een van die sterkstes in Duitsland was.
Onlangse ligaposisionering
Eksterne skakels

* Amptelike klubblad
* Abseits Guide to German Soccer


Siegen
Garies

duimnael|regs|160px|Ds. Christiaan Johannes Stander was die NG gemeente Garies se leraar van 1914 tot sy uittrede in 1917.

Garies is 'n dorpie in Namakwaland aan die voet van die Kamiesberg, sowat 46 km suid van Kamieskroon en 146 km noordwes van Vanrhynsdorp. Die dorp het 'n hotel en 'n brandstofvulstasie asook 'n hoërskool en 'n laerskool (laasgenoemde in die buurt Mooi-uitsig). Dit is die dienssentrum van 'n welvarende skaapboerderygebied. Die N7 nasionale pad gaan deur Garies.
Geskiedenis

Die dorpie is omstreeks 1845 op die plaas Goedverwagting, wat ook die dorp se eerste naam was, aangelê. Die huidige naam is aan die dorp gegee deur die voormalige eerste minister van die Kaapkolonie John X. Merriman. Die NG gemeente is in 1904 van die moedergemeente Namakwaland afgestig. Ds. Coert du Buisson word op 15 Januarie 2011 in die NG gemeente Garies bevestig en ontvang. Hy lewer sy intreepreek op 16 Januarie 2011.

Die dorp se naam is afkomstig van 'n Khoi-woord wat "kweekgras" beteken.
Die hede

Die dorp het bekendheid verwerf weens die sakebedrywighede van sy bekendste inwoner, Adriaan Nieuwoudt. Die geskatte bevolking in 2007 was 1 418, sowat 40 minder as in 1996.

In die lente spog Garies met 'n kleurryke blommeprag. Tydens hierdie seisoen lok die dorpie, wat dan as die "Poort na Namakwaland" optree, talle toeriste met sy blommefeeste.
Bekende boorlinge

* Abraham de Klerk, 'n sendeling van die NG Kerk in Ceylon.
Sien ook

* Lys van dorpe in Suid-Afrika
Eksterne skakels

*Oor die lenteblomme
*Akkommodasie op Springbok
*Redelik volledige inligting oor dorp
Verwysings

Kategorie:Nedersettings in die Noord-Kaap
Kamieskroon

Kamieskroon is 'n dorpie in die hartjie van Namakwaland, sowat 67 km suid van Springbok en 46 km noord van Garies in die Noord-Kaap, Suid-Afrika geleë.
Geskiedenis

Dit het in 1924 ontstaan toe die hele dorpie Bowesdorp 7 km suid hierheen verskuif is weens laasgenoemde se ligging in 'n smal kloof waar daar 'n gebrek aan water was. Die eerste NG gemeente in Namakwaland is in 1850 op Bowesdorp gestig, maar ná die verskuiwing het Kamieskroon sy eie NG gemeente in 1938 gekry. Die kerkgebou van klip in die middel van die dorp is 'n besonderse kenmerk van Kamieskroon. Die Khoi het na die omliggende berge as "Thamies" verwys. Die koppie by die dorp het 'n eienaardige piek wat aan 'n kroon herinner. Vandaar die naam.

Suid van die dorp, langs die pad na Garies, is die graf van 'n gesneuwelde Britse soldaat, lt. Charles Darter, te sien. Die N7 nasionale pad gaan deur Kamieskroon.
Sien ook

* Lys van dorpe in Suid-Afrika
Verwysings

Kategorie:Nedersettings in die Noord-Kaap
Vanrhynsdorp

Vanrhynsdorp is 'n dorp is in die Munisipaliteit Matzikama sowat 307 km noord van Kaapstad, 23 km oos van Vredendal en 80 km noord van Clanwilliam geleë in wat algemeen as die Noordweste bekend staan. Die dorp is langs die N7 nasionale pad geleë.
Geskiedenis

Vanrhynsdorp is in 1887 uitgelê, nadat die NG gemeente reeds in 1877 van Clanwilliam afgestig is. Dit is genoem na Petrus Benjamin van Rhyn, die eerste parlementslid vir Namakwaland. Hy was die grootvader van 'n latere minister van ekonomie, dr. A.J.R. van Rhyn. Dit het munisipale status in 1913 verkry, maar is nou deel van die munisipaliteit Matzikama, waarvan Vredendal die hoofdorp is.
Tweede Vryheidsoorlog

Tydens die Tweede Vryheidsoorlog het generaal Barry Hertzog die dorp op 19 Januarie 1901 beset. Hy was nog steeds in die dorp toe hy op 23 Januarie verneem het van die afsterwe van Koningin Victoria. Uit respek laat hy toe dat die magistraat die Britse vlag halfmas mag hang.
Wapens

Munisipaliteit (1) — Vanrhynsdorp se munisipale raad het in 1961 'n wapen by die Kaapse Provinsiale Administrasie geregistreer : In goud, 'n groen keper belaai met drie goue koringgerwe en vergesel van Namakwalandse madeliefies gestingel en geblaar van natuurlike kleur; 'n rooi skildhoof belaai met 'n staande merinoram van natuurlike kleur. Die wapenspreuk was Sterker deur eenheid.

Afdelingsraad — Die afdelingsraad (d.w.s. die plaaslike owerheid vir die landelike gebiede buite die dorpsgrense) het in 1976 'n wapen by die Buro vir Heraldiek geregistreer: In goud, 'n verhoogde golwende dwarsbalk van blou in die skildhoof vergesel van 'n druiwetros hangende aan 'n geblaarde wingerdrank van natuurlike kleur; 'n golwende skildvoet van rooi belaai met 'n aansiende ramkop van natuurlike kleur. Die helmteken was 'n rooi veldblom tussen twee goue koringare. Die wapenspreuk was Bou aan die toekoms.

Munisipaliteit (2) — Die munisipale raad het in 1988 'n nuwe wapen by die Buro vir Heraldiek geregistreer: Kepersgewys verdeel, rooi en groen, 'n silwer keper vergesel van drie goue blomme, silwer geknop, gestingel en geblaar. Die helmteken was 'n silwer muurkroon met oor die middel heen 'n versmalde gewelfde goue dwarsbalk belaai met 'n ander van groen. Die wapenspreuk was weereens Sterker deur eenheid.
Opvoeding

Die dorp en onmiddellike omgewing het drie skole, waarvan een privaat is. Die gekombineerde Hoërskool Vanrhynsdorp het in 2008 336 leerders van graad een tot graad twaalf gehad, in 2010 370, in 2011 392 en in 2016 404, en die intermediêre Maskam Primêr het 694 leerders van graad een tot nege gehad (2016). Die laerskool Urionskraal Primêr het in 2011 36 leerders van graad een tot graad ses gehad, maar is sedertdien gesluit. Die Môrester Privaatskool het in 2010 32 leerders van gr. 1 tot gr. 12 gehad en in 2011 reeds 47. In 2016 het dit egter teruggesak tot net 18.
Sien ook

* Lys van dorpe in Suid-Afrika
Verwysings

Kategorie:Nedersettings in die Wes-Kaap
Kategorie:Weskus van Suid-Afrika
9K121 Wichr

9A1472 Wichr (Russies: Вихрь), (Afrikaans: Warrelwind) is 'n Russiese lasergeleide anti-tenkmissielstelsel. Die GRAU-naamstoewysing vir die stelsel is 9K121. Die missiel staan volgens die NAVO-klassifikasie bekend as die AT-16.

Die missiel word uit die lug gelanseer van 'n Ka-50-, Ka-52-helikopter of Soechoi Su-25-vegvliegtuig. Daar word veronderstel dat dit reeds teen 1990 operasioneel ontplooi was in die Russiese Lugmag maar is eers in 1992 vir die eerste keer by die Farnborough Lugskou tentoongestel.

Die aanwending van die missiel is gerig om veral grondteikens aan te val, spesifiek tenks, en teikens met reaktiewe pantser. 'n Teiken kan tot so ver as 8 km aangeval word indien die missiel deur 'n helikopter gelanseer word, of 10 km van 'n vastevlerkvliegtuig. Die Wichr kan ook stadigbewegende lugteikens neerskiet.

Die Wichr-missiel is 'n onderdeel van die Wichr-M stelsel, die ander dele sluit in 'n outomatiese teikensoekstelsel en 'n lanseerder.

Die missiel beweeg tydens sy vlug deur die lug, in deurlopende spiraalbeweginge, terwyl 'n enkele beheermeganisme die rigting voortdurend aanpas. Om die kans op 'n voltreffer te verhoog kan twee missiele per salvo gelanseer word op 'n teiken.
Eksterne skakels

*www.airwar.ru
*Vliegnabootser Su-25 en Ka-50 vliegnabootser

Kategorie:Wapens
Kategorie:Russiese wapentuig
FC St. Pauli

duimnael| Die noordelike hoek van die Millerntorstadion, Hamburg

FC St. Pauli is 'n Duitse sportklub uit Hamburg, wat veral bekend is vir sy sokkerspan. Die klub het aanhangers reg deur Duitsland wat aangetrokke voel tot die kulturele beeld van die klub wat oor jare gevestig is. Die klub word beskou as links, anti-fascisties en tolerant. Die simbool van die rebelse houding is die seerowervlag met sy skedel, die Totenkopf, wat die nie-amptelike simbool van die klub is. Die klub is populêr onder punks, bejaardes, minderhede, homoseksuele en rock-groepe soos Turbonegro, The Sisters of Mercy en New Model Army.

Die tuisveld, die Millerntor-stadion, is geleë in die Hamburgse wyk St. Pauli wat ook der Kiez genoem word. St. Pauli se bynaam die Kiezkicker is hieraan ontleen.

Die klub is gestig op 15 Mei 1910 en was tot 1924 bekend as St. Pauli TV. Die klub het die eerste keer in die openbare oog gekom in 1948 toe die legendariese "Wunderelf" tot in die halfeindstryd van die nasionale kampioenskappe gevorder het.

Die klub se kultusstatus het in die 1980’s ontstaan. Die tuisveld, die Millerntorstadion, word omarm deur die plaaslike bevolking van die Reeperbahn, die rooiligdistrik van Hamburg. Die buurt is bekend vir prostitusie, ontkleeklubs, nag- en dansklubs, asook hope restaurante en kroeë.

Die ondersteunersbasis rondom St. Pauli het verder ontwikkel toe linkse aktiviste hulle by die klub geskaar het nadat die bestuur van St. Pauli die eerste klubbestuur geword het wat hulle amptelik van regse ekstrimiste en uitinge van nasionalisme gedistansieer het.

St. Pauli het ook 'n suksesvolle rugbyafdeling. Die mans speel in die tweede Bundesliga, terwyl die damesafdeling in 1995, 2000, 2001, 2003, 2005 en 2006 die Duitse kampioenskap gewen het.
Onlangse ligaposisionering
Eksterne skakels

* (de) Amptelike klubblad
* (en) Abseits Guide to German Soccer


Pauli
Kategorie:Hamburg
Vredendal

Vredendal is een van die jongste en dus ook modernste dorpe in die Wes-Kaap en ook een van die snelgroeiendste.
Ligging

Die dorp is 322 km noord van Kaapstad aan die spoorlyn na Bitterfontein en langs die Olifantsrivier geleë. Dit val binne die Olifantsrivier-besproeiingsgebied. Vanrhynsdorp en Klawer is elk 24 km per pad van die dorp geleë en Lutzville ietwat verder.
Geskiedenis

Die dorp het sy ontstaan te danke aan die besproeiingskema wat hier gebou is. Dit is vroeg in 1945 as dorp gestig en het eers op 1 Maart 1963 munisipale status verkry. Ingevolge die huidige munisipale bedeling is Vredendal deel van die Matzikama Plaaslike Munisipaliteit, waarvan dit die setel is.
Wapen

Vredendal se munisipale raad het in 1972 'n wapen by die Buro vir Heraldiek geregistreer : Ingeboe kepersgewys verdeel van rooi en silwer, in die skildhoof twee gousblomme van goud en in die skildvoet 'n aansiende olifantskop van natuurlike kleur. Die helmteken was 'n wit duif met 'n takkie in sy bek, en die wapenspreuk was Prosperitas per pacem. Die wapen is deur dr. Cornelis Pama ontwerp.
NG gemeente

Die gemeente is op 13 November 1933 onder die naam "Olifantsrivier" met 1 000 lede van Vanrhynsdorp afgestig. Die gemeente het aanvanklik swaar gekry, omdat die nedersetters van die skema noustrop getrek het. Eredienste op Vredendal is eers in 'n klein skoolgeboutjie gehou. Vir Nagmaaldienste moes die kerkgangers in die oopte onder 'n bloekombos byeenkom. Die eerste predikant was ds. P.F. Greyling. Die gedeelte van die gemeente wat aanvanklik as Neersetting bekendgestaan het, is in 1937 as Lutzville afgestig. In 1940 besluit die Sinode om die naam van die gemeente Olifantsrivier na Vredendal te verander. Die huidige kerkgebou is op 23 September 1950 ingewy, sonder skuld. Die NG gemeente Klawer het in 1949 hoofsaaklik van die NG gemeente Vanrhynsdorp afgestig, buiten 10 huisgesinne wat van Vredendal weggesny en by Klawer gevoeg is. Vredendal-Wes is in 1974 afgestig en vandag het die twee gemeentes saam meer as 2 500 doop- en belydende lidmate.
Onderwys

Volgens die Wes-Kaapse Onderwysdepartement het Vredendal in 2016 sewe skole gehad. Twee was preprimêre skole, drie laerskole (Vergenoeg RK Primêre Skool, Vredendal-Noord Primêre Skool en die Laerskool Vredendal) en twee hoërskole (Vredendal Sekondêre Skool en die Hoërskool Vredendal). Van die laerskole het Vergenoeg 876 leerders van gr. R tot 7 gehad, Vredendal-Noord 1 091 in dieselfde grade en Vredendal 573. Vredendal Sekondêr het 1 059 leerders gehad en die Hoërskool Vredendal 468.
Sien ook

* Lys van dorpe in Suid-Afrika
Bronne

* Olivier, ds. P.L. (samesteller). 1952. Ons gemeentelike feesalbum. Kaapstad en Pretoria: N.G. Kerk-uitgewers.
* Kelly, Maureen. 1986. Amptelike Suid-Afrikaanse Munisipale Jaarboek. Johannesburg: HELM Publikasies.
Verwysings
Eksterne skakels

* Toerisme Vredendal (in Engels).


Kategorie:Nedersettings in die Wes-Kaap
Kategorie:Weskus van Suid-Afrika
Stuttgarter Kickers

duimnael|Die Gazi-Stadion auf der Waldau, Stuttgart

Stuttgarter Kickers is 'n Duitse sportklub in Stuttgart wat in 1889 as FC Stuttgarter Cickers gestig is. Die klub is veral bekend vir sy sokkerspan.

Tydens die Derde Ryk het die klub sy naam verander na SV Stuttgarter Kickers en meegeding in die Gauliga Württemberg.

Een van die klub se grootste prestasies was toe die klub die eindstryd om die DFB-pokal in 1987 gehaal het. Die klub kon ook al vir twee seisoene in die Bundesliga meeding.

Kickers het ook 'n handbal-, atletiek-, tafeltennis- en trompoppie-afdeling.
Onlangse ligaposisionering
Eksterne skakels

* Amptelike klubblad
* Klubargiewe
* Abseits Guide to German Soccer
* Stadionfoto's vanaf Stadioncheck.de

Kategorie:Duitse sokkerklubs
Kategorie:Stuttgart
Finale Oplossing

duimnael|200px|In 'n brief gedateer 26 Februarie, [[1942, aan die Duitse diplomaat Martin Luther, volg Reinhard Heydrich hul besprekings by die Wannsee Konferensie op deur Luther te vra vir administratiewe hulp by die uitvoering van die "Endlösung der Judenfrage".]]

Die Finale Oplossing tot die Joodse Vraag (Duits: Die Endlösung der Judenfrage) verwys na die Nasionaal-Sosialiste se plan vir die stelselmatige volksmoord van die Europese Joodse bevolking tydens die Tweede Wêreldoorlog. Die term is die eerste keer deur Adolf Eichmann gebruik. Hy was 'n hoë Nazi-amptenaar wat toesig gehou het oor die volksmoordveldtog en gevang, vervolg en ter dood veroordeel is deur die Israelse regering in 1961-62. Die uitvoering van die Finale Oplossing het die dodelikste fase van die Sjoa tot gevolg gehad. Die uitdrukking weerspieël die Nazi-geloof dat die Joodse Europese bevolking hulself 'n "vraag" gestel het en 'n probleem was.

Massamoorde van oor die 1 miljoen Jode het reeds plaasgevind voor die planne van die Finale Oplossing ter uitvoering gebring is in 1942, maar dit was slegs met dié besluit om die hele Joodse bevolking uit te wis dat verdelgingskampe gebou is en die industriële massamoord van die Jode in alle werklikheid begin het. Die besluit om die Jode van Europa stelselmatig uit te wis, is gemaak tydens die Wannsee-konferensie, wat in Berlyn by die Wannsee Villa op 20 Januarie, 1942 plaasgevind het. Tydens die konferensie het daar 'n bespreking plaasgevind tussen 'n groep Nazi-amptenare om te besluit oor die "Finale Oplossing tot die Joodse Vraag". Die rekords en notule van die vergadering is deur die Geallieerdes aan die einde van die oorlog gevind, en het as kosbare bewyse gedien tydens die Neurenberg-verhore. Teen die lente van 1942 het Operasie Reinhard met die stelselmatige uitmoring van die Jode begin, alhoewel honderdduisende reeds vermoor was in ander gevalle van Jodevervolging. In Heinrich Himmler se toespraak by die Posen-konferensie op 6 Oktober, 1943 het Himmler vir die eerste keer eksplisiet aan die versamelde leiers van die Reich, in onomwonde en brutale terme, verduidelik waarna die "Finale Oplossing" eintlik verwys.
Notas
Bronne

* Browning, Christopher R. The Origins of the Final Solution, William Heinemann, London, 2004.
* Christian Gerlach. The Wannsee Conference, the Fate of German Jews, and Hitler's decision in principle to exterminate all European Jews, The Journal of Modern History. Chicago: Dec 1998.Vol.70, Iss. 4; pg. 759, 54 pgs
* Baumslag, Naomi. Murderous Medicine – Nazi Doctors, Human Experimentation, and Typhus, Praeger Publishers, (an imprint of Greenwood Publishing Group, Inc.), 2005.

Kategorie:Sjoa
SV Wehen

SV Wehen is 'n Duitse sokkervereniging uit die dorp Taunusstein in die deelstaat Hessen, naby die stad Wiesbaden. Wehen is 'n buurt van Taunusstein en was voor 1971 'n onafhanklike dorp.

Die vereniging is op 1 Januarie 1926 met 39 lede opgerig. In 1933 is die klub opgehef deur die Nazi-regime, maar dis in 1946 heropgerig.

Wehen het vir jare in die lae ligas meegeding, maar die klub se opmars het begin toe Heinz Hankammer van BRITA-waterfiltreringsisteme as hoofborg en voorsitter oorgeneem het. In 1982 was die klub nog in die kreisliga van Wiesbaden en in 1996 word die Regionalliga die eerste keer gehaal, die derde vlak van Duitse sokker. In 2005 is promosie na die 2. Bundesliga met slegs een punt gemis.

Die klub verwag om in 2007 promosie na die 2. Bundesliga te kry en as gevolg hiervan beplan die klub om sy stadion op te gradeer. Verder wil die klub ook na Wiesbaden verskuif om 'n meer volhoubare basis te skep vir 'n voltydse professionele sokkerspan.

Vanaf Augustus 2007 sal die Stadion an der Berliner Straße in Wiesbaden as tuisveld gebruik word. Hierdie stadion het 'n kapasiteit van 12 000 en is ook die tuisveld van SV Wiesbaden, wat tans in die Landesliga meeding. Intussen word onderhandel om 'n nuwe stadion saam met die nabygeleë FSV Mainz 05 op te rig met 'n kapasiteit van 30 000 tot 35 000. Indien die onderhandelinge nie realiseer nie, sal die klub 'n nuwe sokkerstadion in Wiesbaden oprig.
Onlangse ligaposisionering
Eksterne skakels

* Amptelike klubblad
* Abseits Guide to German Soccer


Wehen
Kategorie:Wiesbaden
Trawniki

Trawniki is 'n dorpie in Pole, in die Świdnik-distrik in die woiwodskap Lublin.

Tydens die Tweede Wêreldoorlog was dit 'n SS-arbeidskamp wat arbeiders na nabygeleë fabrieke gestuur het en Oos-Europese Hiwi (Hilfswilliger, "hulpvrywilligers") opgelei het vir diens in die Nazi-besettingseenhede in Pole en omliggende lande. Die Hiwi het bestaan uit etniese Duitsers uit die ooste van Europa, Oekraïne, Litaue, Letland, Estland en ander lande. Baie Trawniki-Männer het ook aan Operasie Reinhard deelgeneem, die Nazi's se plan vir die uitwissing van die Poolse Jode.

Die Tawniki-kamp was onder bevel van Hauptsturmführer Theodor von Eupen. Een van die Hiwi wat daar opgelei is, was John Demjanjuk.


Kategorie:Geskiedenis van Pole
Kategorie:Nazi-konsentrasiekampe
Kategorie:Nedersettings in Pole